  Майя Бывальцева «Кино» группалэн азьветлӥсезлы Виктор Цойлы сӥзем граффити кылдӥз Глазкарысь Революцилэн ульчаысьтыз 1 номеро юрт вылын. Тодмо но яратоно рок-крезьгурчиез буре ваён нуналэ, 15-тӥ гудырикошконэ, карлы сыӵе кузьым лэсьтӥзы татысь пединститутын дышетскисьёс. Со сярысь дышетон юртлэн «ВКонтатке» мерлыко вотэсысь огиназ ивортӥзы. Граффити лэсьтыны малпазы мерлыко коммункациосъя но кылосбуръя факультетын куинетӥ курсын дышетскись Илья Матушкин но историяя но кылтодонъя факультетын ньылетӥ курсын дышетскись Любовь Лекомцева. Соос дышетсконзэс яратоно уженызы огазеяло – пӧртэм амалъёсын, со пӧлын аэрозольёсын, суреданэн выро. Студентъёслэсь малпанзэс улонэ пыӵатон борды эшсы, карысь суредась Юка Синицына итӥськиз. Виктор Цой – поколенилэн куараез, новатор, со крезьгурчи но кылбурчи. Ми малпамы, солэн гитараезлэсь куаразэ ми возьматыны ум быгатӥське, но ми чуръёсысьтыз кылъёссэ капчиен гожтыны быгатӥськом. Озьы ик лэсьтӥм: Цойлэн портретэз солэн чуръёсызлэсь, солэн куараезлэсь Любовь Лекомцева, Глазкарысь пединститутын дышетскисьСтудентъёслэн верамзыя, ужзэс лэсьтыкузы кагазэ учконо ӧз луы, тодмо кылъёсты кырӟаса суредазы. Любовь Лекомцевалэн кылъёсызъя, Виктор Цойлэн текстъёсын туннэ кадь гожтэмын, соос туала егитъёслы но туж валамон. Виктор Цойлы сӥзем граффити 3 фото Вераны кулэ, та егитъёслэн нырысетӥез ужзы ӧвӧл ни. Россилэн нуналаз соос эмчилэсь портретсэ суредазы. Егитъёслэсь тыршемзэс дышетсконнилэн кивалтӥсез но пусйиз. Али студентъёсмы карын улӥсь мыло-кыдо адямиослы адӟем карымон луизы. Улонэз умой пала воштэмед потэ? Кутскы но лэсьты. Тазьы ик устолыко, чебер, йӧно! Янина Чиговская-Назарова, Глазкарысь пединститутлэн кивалтӥсезТодэ вайытом, Ижкарын улӥсьёсты калык историосъя «Мынам трос йӧслыко семьяе» («Моя многонациональная семья») (14+) вожвылъяськонэ пыриськыны ӧтё. Тегъёс: Мерлык Удмуртия Глазкар ГГПИ буреваён суредан  